Zajedno protiv korupcije

Kreiranjem IT alata razvijenih u sklopu projekta “Nadzor integriteta – Integrity Observer” u organizaciji udruge Partnerstvo za društveni razvoj, borba protiv korupcije dobila je novu dimenziju. Zajednički je to zaključak sudionika konferencije održane u Zagrebu.

Na konferenciji koju je otvorio izaslanik premijera Andreja Plenkovića, državni tajnik Ministarstva uprave Darko Nekić, a kojoj su nazočili predstavnici više veleposlanstava, kao i predstavnici državne uprave, gradova, županija i općina te nevladinih udruga, predstavljeni su IT alati koji će biti korišteni u sustavu jednostavne zelene javne nabave, kao i IT alat sustava koncesija i urbanističkog planiranja s platformom za sudjelovanje javnosti. Radi se o zatvorenom digitalnom sustavu, čiji su podaci dostupni građanima i tijelima javne uprave, a Hrvatska ga je u organizaciji Partnerstva za društveni razvoj i uz potporu Ministarstva pravosuđa razvila kao prva zemlja u Europi.

Alate kreirane u okviru projekta Integrity Observer, uz pomoć kojih se eliminiraju korupcijski rizici u upravljanju javnim resursima, predstavio je izvršni direktor Partnerstva za društveni razvoj Munir Podumljak. On je istaknuo kako se njihovom primjenom smanjuje područje u kojem se može dogoditi korupcija, odnosno onemogućava da koruptivno ponašanje prođe neopaženo od strane sustava koji je zadužen za njezin nadzor, praćenje i suzbijanje.

Izvršni direktor Partnerstva za društveni razvoj naglasio je kako u urbanističkom planiranju leže velike vrijednosti, pa je tako primjerice Državna revizija utvrdila da Grad Zagreb ima nepopisanu imovinu ukupne vrijednosti oko šest milijardi kuna. Nadalje, upozorio je i na neodgovorno upravljanje prirodnim resursima pri dodjeli koncesija. Naglasio je i da su koncesije na gospodarenje otpadom u dijelu južne Europe poznate i kao mafijaški poslovi.

Munir Podumljak osvrnuo se na prethodne projekte PSD-a tijekom kojih je razvijena baza podataka javne nabave Integrityobservers.eu, koja u realnom vremenu prati svu javnu nabavu na svim razinama u RH – od početka postupka do obavijesti o sklapanju ugovora, s ugrađenim sustavom detekcije korupcijskih rizika. Bazu kreiranu u sklopu projekta ACRIP 2011.-2013., Europska komisija proglasila je jednom od najboljih u praksi EU. Unutar projekta E-SCORE 2015.-2017. razvijen je digitalni alat za samoprocjenu i vanjsku reviziju integriteta i korupcijskih rizika organizacijskih sustava, koji je postao sastavni dio Strategije za borbu protiv korupcije i Akcijskog plana Vlade RH.

Kreiranje novih IT alata pozdravio je i premijerov izaslanik Darko Nekić, koji je govorio o značaju razvoja digitalnog društva u kontekstu borbe protiv korupcije. Darko Nekić, koji je jedanaest godina bio gradonačelnik Senja, pohvalio je IT alate projekta Integrity Observer, uz napomenu kako će njihovo korištenje znatno unaprijediti sustav upravljanja imovinom, kao i sustav javne nabave, posebno u manjim sredinama. Nekić je, među ostalim, najavio i skoro donošenje Zakona o etičkom poslovanju u javnoj upravi, koji će, kako je naglasio, pozitivno utjecati na jačanje povjerenja građana u državnu upravu.

Inače, projekt Nadzora integriteta – Integrity Observer financiran je od strane Europske unije te sufinanciran od strane Ureda za udruge Vlade RH. Projekt vodi Partnerstvo za društveni razvoj, a partneri su Udruga općina u RH, Udruga žena Vukovar, Udruga za promicanje ljudskih prava i medijskih sloboda – Cenzura plus te Projekt građanskih prava iz Siska. Od samih početaka projekt se provodi uz potporu Ministarstva pravosuđa RH.